वास्तव में, आदि शंकराचार्य से पूर्व भी कई गीता भाष्य विद्वानों द्वारा लिखे गए और ये भी महत्वपूर्ण भाष्य थे, परन्तु आज उनमें से कोई भी भाष्य उपब्लध नहीं है। इनमें से एक ‘भर्तृप्रपंच’ द्वारा प्रतिपादित भाष्य है, जिसका उल्लेख स्वयं श्री शंकराचार्य ने भी किया है। देखा जाये तो आदि शंकराचार्य ने भर्तृप्रपंच जी द्वारा प्रतिपादित सिद्धान्त का खंडन किया है। भर्तृप्रपंच के अनुसार, मोक्ष प्राप्ति के लिए ज्ञान और कर्म दोनों का संयोग होना आवश्यक है, जबकि श्री शंकराचार्य विशुद्ध ज्ञान को ही मोक्ष प्राप्ति का साधन मानते हैं। इस विषय में एकायन सम्प्रदाय एवं उपनिषदों की व्याख्या में भी भेद है। एकायन मतानुसार आत्मा-परमात्मा का ही अंश है और इस प्रकार वह पूर्णरूपेण उसी पर आश्रित है, जबकि उपनिषद आत्मा व परमात्मा (ब्रह्म) के ऐक्य का निरूपण करते हैं। गीता में भी यह बात स्पष्ट रूप से बताई गई है, जब योगेश्वर श्रीकृष्ण कहते हैं कि जीव परमेश्वर का ही सनातन अंश है। वे जीव की ईश्वर में शरणागति की बात करते हैं और कहते हैं कि एक परमात्मा के आश्रय में ही उसका कल्याण निहित है।